Kleinkoekies vir Afrika!
JY LEES NOU Kleinkoekies vir Afrika!
Deur Mari-Louis Guy
Die blikke vol kleinkoekies wat hulle in episode 3 van Koekedoor moes bak, het al die deelnemers kinderlik opgewonde gehad.
Ek self was sommer erg nostalgies toe ek dink aan die tamaai glasflesse met donkergroen deksels wat ma Este vroeg elke Desember al begin vol bak het. Soetkoekies, vlakoekies met allerhande vorms en konfytvierkante is dan so in hulle menigte saamgepiekel Strandfontein toe.
Vir Tuisgebak moes elke deelnemer ’n koekblik vul met kleinkoekies en koekstafies. Oor die algemeen was al die koekies heerlik. ’n Paar van die deelnemers het met te veel geesdrif besluit om drie soorte gebak in die tyd aan te pak, met swakker gehalte die gevolg.
Fyngebak het gelei tot ’n raserige politieke vergadering met Hertzoggies, Jan Smutsies en Tweegevreetjies in die raadsaal. Hier het van die deelnemers erg vasgeval.
Met Pronkgebak het ons werklik die kreatiwiteit van die deelnemers getoets. Ons het gesoek na ’n slim vertolking in die herskepping van nostalgiese winkelkoekies. Dink aan Jolly Jammers, Zoo-koekies en Strawberry Swirls . . . Hulle moes 12 gevulde toebroodjie-koekies of 24 enkelkoekies lewer. Hier was Cecilia se heerlike variasie op Lemon Creams beslis ’n hoogtepunt.
Ek het met Tish, die ongelukkige verloorder van die episode en Murray, die wenner, oor dié uitdaging gesels.
Mari-Louis Guy is ‘n beoordelaar van kykNET se Koekedoor-werklikheidsreeks, professionele kosstilleerder en resepontwikkelaar. Sy gaan gereeld vir Huisgenoot.com blog oor Koekedoor en so ‘n kykie agter die skerms gee.